## Rješenje Agencije za zaštitu tržišnog natjecanja, klasa: UP/I 430-01/2011-05/001 od 6. veljače 2012.

### NN 34/2012 (21.3.2012.), Rješenje Agencije za zaštitu tržišnog natjecanja, klasa: UP/I 430-01/2011-05/001 od 6. veljače 2012.

AGENCIJA ZA ZAŠTITU TRŽIŠNOG NATJECANJA

839

Agencija za zaštitu tržišnog natjecanja, sukladno članku 13. stavka 4. Zakona od državnim potporama (»Narodne novine«, broj 140/05 i 49/11) u upravnom postupku davanja odobrenja na zahtjev Ministarstva znanosti, obrazovanja i športa u svezi financiranja projekta Inkubacijski centar za bio-znanosti (Biocentar), na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, sa 97. sjednice održane 6. veljače 2012., donosi sljedeće

RJEŠENJE

I. Utvrđuje se da se prijedlog za financiranje projekta Inkubacijski centar za bio-znanosti (Biocentar), ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE ZAHTJEVA I DOKUMENTACIJE

Agencija za zaštitu tržišnog natjecanja (dalje: Agencija) zaprimila je 3. svibnja 2011., od Ministarstva znanosti, obrazovanja i športa (dalje: Ministarstvo), zahtjev u kojemu je zatraženo odobrenje državne potpore za obavljanje službe od općeg gospodarskog interesa poduzetniku Bicro Biocentar d.o.o. na temelju izgradnje i upravljanja Inkubacijskim centrom za bio-znanosti (Biocentar). U privitku navedenog prijedloga dostavljena je sljedeća dokumentacija:

Prijedlog Ugovora o provedbi projekta gradnje i pokretanja Inkubacijskog centra za bio-znanosti (Bicro Biocentra), prijedlog Društvenog ugovor Bicro Biocentar d.o.o., Odobrenje projekta Biocentar od strane Europske komisije od 26. siječnja 2011., Odluka o obavljanju usluga od općega gospodarskog interesa poduzetnika Bicro Bicentar d.o.o., Zagreb, Pismo namjere za uspostavljanje suradnje u svrhu provedbe projekta za izgradnju i uspostavu Inkubacijskog centra za bio-znanosti od 19. srpnja 2007., Obrazac prijave državne potpore, Ugovor o osnivanju prava građenja br. 142/2010. i Odluka povjerenstva za imovinu Vlade Republike Hrvatske od 17. studenoga 2010.

S obzirom na činjenicu da se sukladno Odluci o objavljivanju pravila o državnoj potpori u obliku naknade za javne usluge (»Narodne novine«, broj 39/08; dalje: Odluka o državnoj potpori za javne usluge), naknada upravitelju Inkubacijskog centra za bio-znanosti (dalje: Bicentar) za obavljanje usluga od općega gospodarskog interesa ne može dodijeliti za ciljeve i namjene predviđene projektom izgradnje Biocentra, već, ukoliko bi se upravitelj Biocentra bavio istraživanjem i inovacijama za svoj račun, tada bi mu se mogle dodijeliti potpore za istraživanje i razvoj i inovacije sukladno Odluci o objavljivanju pravila za istraživanje i razvoj i inovacije (»Narodne novine«, broj 84/07; dalje: Odluka o državnim potporama za istraživanje i razvoj i inovacije) ili potpore sukladno Odluci o objavljivanju općih pravila o skupnim izuzećima u području državnih potpora (»Narodne novine«, broj 37/09). Agencija je Ministarstvu ukazala na mogućnost podnošenja zahtjeva za dodjelu potpore za istraživanje i razvoj i inovacije sukladno Odluci o državnim potporama za istraživanje i razvoj i inovacije.

Pritom je Agencija, također, upozorila kako je kod ovog projekta potrebno voditi računa i o sljedećem:

– mogućnost isplaćivanja naknade upravitelju Biocentra nije bila određena nakon 2013.,

– mogućnost nelojalne konkurencije ukoliko upravitelj Biocentra bude obavljao i aktivnosti istraživanja i inovacija za svoj račun, a koje nisu usmjerene isključivo prema stanarima Biocentra.

Također, Ministarstvu je dana uputa da pri dostavi noveliranog zahtjeva (prijave prijedloga potpore) Agenciji dostavi akte o osnivanju Poslovno inovacijske agencije Republike Hrvatske (dalje: Bicro).

Ministarstvo je uvažavajući mišljenje Agencije i zahtjeve za dostavu dodatne dokumentacije od 24. svibnja, 12. srpnja te 11. studenoga 2011., odustalo od mogućnosti dodjele državne potpore za obavljanje usluga od općega gospodarskog interesa upravitelju Biocentra, Bicro Biocentar d.o.o., jer je u Ugovoru o utvrđenju poslovnog područja navedeno da će Bicro Biocentar d.o.o. u okviru svog poslovanja isključivo pružati usluge krajnjim korisnicima/stanarima Biocentra te je dostavilo zatraženu dokumentaciju 27. lipnja i 17. kolovoza 2011., a potpunu dokumentaciju za donošenje rješenja Ministarstvo je dostavilo 30. siječnja 2012.

Dokumentacija od 30. siječnja 2012. sadržavala je:

zahtjev Ministarstva kojim je zatraženo mišljenje o usklađenosti financiranja projekta Biocentar s odredbama ZDP-a, Uredbu o osnivanju Poslovno-inovacijske agencije Republike Hrvatske, Društveni ugovor Bicro Biocentar d.o.o. (dalje: Društveni ugovor), Ugovor o provedbi projekta gradnje i pokretanja Inkubacijskog centra za bio-znanosti (Bicro Biocentra) (dalje: Ugovor o provedbi projekta), Ugovor o utvrđenju poslovnog područja Biocentra (dalje: Ugovor o utvrđenju poslovnog područja) te ostalu popratnu dokumentaciju.

2. PRIMIJENJENI PROPISI

Agencija je u postupku primijenila Zakon o državnim potporama (»Narodne novine«, broj 140/05 i 49/11; dalje: ZDP) i Uredbu o državnim potporama (»Narodne novine«, broj 50/06; dalje: Uredba).

Pored toga, Agencija je u provedbi postupka primijenila Odluku o državnoj potpori za javne usluge te Odluku o državnim potporama za istraživanje i razvoj i inovacije.

3. UTVRĐIVANJE ČINJENICA

U okviru Instrumenta predpristupne pomoći (eng. Instrument for Pre-Accession assistance; dalje: IPA) IIIC Operativni program regionalna konkurentnost (2007. – 2011.) Ministarstvo je nadležno za provedbu Mjere 2.2. Transfer tehnologije i podrška uslugama za novonastale tvrtke (dalje: Mjera 2.2.).

U okviru navedene Mjere predviđena je izgradnja i opremanje Inkubacijskog centra za bio-znanosti (dalje: Biocentar). Projekt Biocentar odobren je 26. siječnja 2011. od strane Europske komisije.

Biocentar se planira izgraditi na nekretnini u vlasništvu Republike Hrvatske te će zgrada Biocentra imati površinu cca 4500 m². Prostor Biocentra će biti podijeljen na prostore predviđene za inkubacijske aktivnosti (samostalne laboratorije), centralni laboratorij i uredske prostore. Biocentar je projektiran sukladno Dobroj laboratorijskoj praksi (eng. Good Laboratory Practice – GLP) i zadovoljit će sve zahtjeve suvremene biotehnološke infrastrukture.

Planirana lokacija za izgradnju Biocentra je na području Kampusa Sveučilišta u Zagrebu, općina Pešćenica, Zagreb, dok se završetak izgradnje Biocentra predviđa za kraj 2013.

Projekt Biocentar namijenjen je malim i srednjim poduzetnicima koji se bave istraživanjem i inovacijama iz područja bioznanosti, a radi se uglavnom o novoosnovanim poduzetnicima koji ne mogu u početnoj fazi svojega razvoja osigurati potrebnu opremu i razne konzultantske usluge za uspješno obavljanje svoje djelatnosti.

Korisnicima/stanarima Biocentra ovim projektom omogućit će se podrška i djelovanje korištenjem suvremene biotehnološke infrastrukture, korištenje usluga poslovnog savjetovanja (procjena tehnoloških mogućnosti, tržišna analiza, poslovni razvoj, izrada poslovnih planova, formiranje poslovnih planova, mentorstvo) i funkcijske podrške kroz inkubacijske programe (patentiranje, pravna podrška, poslovi registracija, računovodstvene usluge), korištenje usluga razvoja procesa novog proizvoda na laboratorijskom nivou prema zahtjevima »Dobre laboratorijske prakse« kao i uspostava mreže znanja na području biotehnologije i bioznanosti uz istovremenu dostupnost potpuno opremljenih sala za sastanke i dvorana za prezentacije.

Ukupan iznos izgradnje: Biocentra iznosi 18.823.995 eura. Od ukupne vrijednosti projekta prihvatljivi trošak koji se može financirati iz IPA fonda, sukladno članku 150. Uredbe (EK) broj 718/2007 iznosi 16.376,410 eura, a odnosi se na:

– troškove izgradnje (8.905.897 eura),

– stručnog nadzora (1.077.589 eura),

– nabave opreme (4.867.657 eura),

– tehničke pomoći (634.678 eura) te

– rezervi za nepredviđene izdatke (890.589 eura).

Iznos od 2.447.585 eura koji će financirati Republika Hrvatska odnosi se na troškove izrade projektne dokumentacije, izradu studije izvodljivosti, socio-ekonomske analize troškova i koristi i tome slično.

Prethodno navedeni troškovi financirani su kroz proračunske aktivnosti osigurane u razdjelu Ministarstva (K 676 045 Projekt tehnologijskog razvitka, A 676 005 Projekti i programi tehnologijsko-istraživačke i razvojne djelatnosti i K 818 007 IPA III C-Biocentar izgradnja Inkubacijskog centra za bio-znanosti i komercijalizaciju tehnologije).

Također, kako je to opisano u točki 3.2. obrazloženja ovog rješenja Republika Hrvatska će osigurati i naknadu za pokriće dijela troškova upravitelju Biocentra.

S obzirom na način na koji je koncipiran projekt Biocentar za potrebe ovog postupka bilo je potrebno utvrditi sadrži li prijedlog za financiranje projekta Biocentar državnu potporu u smislu članka 3. stavka 1. ZDP-a. Državne potpore u smislu ovog članka, smatraju se svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske koja proizlaze iz Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine« – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Dakle, bilo je potrebno utvrditi radi li se u ovom projektu o mogućim državnim potporama, odnosno zahtijeva li njegova provedba angažiranje sredstava iz Državnog proračuna ili proračuna jedinica lokalne i područne (regionalne) samouprave, donosi li projekt ekonomsku prednost poduzetniku, dodjeljuje li se potpora na selektivnoj osnovi te da li se financiranjem ovog projekta narušava ili prijeti narušavanjem tržišnog natjecanja u mjeri u kojoj to može utjecati na ispunjenje međunarodno preuzetih obveza Republike Hrvatske koja proizlaze iz SSP-a.

U konkretnom slučaju, bilo je potrebno utvrditi sadrži li ovaj projekt državnu potporu na svim razinama njegove provedbe. Drugim riječima, da li je vlasnik Biocentra korisnik potpore, koja je uloga i zadaća upravitelja Biocentra i da li on obavljanjem te zadaće postaje korisnik potpore te u konačnici da li će, jednom kada Biocentar bude dovršen, njegovim korisnicima/stanarima biti dodijeljena potpora. Također, bilo je potrebno utvrditi za svakog od navedenih subjekata, ukoliko se utvrdi postojanje potpore je li ona sukladna ZDP-u i propisima o državnoj potpori.

3.1. Vlasništvo Biocentra

Nakon izgradnje Biocentra, Ministarstvo će prenijeti vlasništvo na Bicro koji je osnovan Uredbom Vlade Republike Hrvatske (»Narodne novine«, broj 129/10) te je upisan u sudski registar Trgovačkog suda u Zagrebu, sa sjedištem u Zagrebu, Planinska 1.

U članku 2. navedene Uredbe određene su djelatnosti Bicra koje se odnose na:

– vođenje poslova povjerenih Bicru od strane tijela državne uprave vezanih uz transfer tehnologije i poticanje istraživanja, razvoja i inovacija u privatnom i javnom sektoru;

– vođenje poslova vezanih uz ulogu posredničkog tijela u operativnoj strukturi namijenjenoj upravljanju sredstvima strukturnih fondova, kao i druge uloge u procesu upravljanja proračunskim sredstvima ili sredstvima Europske unije, povjerene Bicru od strane tijela državne uprave;

– upravljanje programima potpora i davanje potpora za istraživanja, razvoj i inovacije u privatnom i javnom sektoru;

– pružanje poticaja za uspostavu i financiranje izgradnje, opremanja i pokrivanja operativnih troškova različitih pravnih subjekata koji čine tehnologijsku infrastrukturu za transfer tehnologije i/ili podršku malih i srednjih trgovačkih društava s potencijalom brzog rasta (primjerice rizični kapital, uvjetni zajmovi, beskamatni zajmovi);

– koordiniranje i organizacija institucija namijenjenih razvoju, prijenosu, primjeni i financiranju novih tehnologija i inovativnih malih i srednjih poduzeća, odnosno mreže tehnoloških institucija na nacionalnoj razini u svrhu ukupnog gospodarskog i tehnološkog razvitka;

– drugi stručni poslovi u vezi s ostvarenjem ciljeva nacionalnoga inovacijskog sustava koji su utvrđeni Statutom, zakonom, drugim propisima te poslovi koje joj povjere tijela državne uprave.

Iz članka 3. navedene Uredbe proizlazi da je osnivač Bicra Republika Hrvatska, a osnivačka prava i dužnosti osnivača, kao i nadzor nad radom Bicra obavlja Ministarstvo.

Sukladno članku 5. Uredbe, Bicro se financira iz Državnog proračuna Republike Hrvatske, a može se financirati i iz fondova Europske unije.

U članku 7. propisano je da Bicrom upravlja Upravno vijeće čije članove imenuje Vlada Republike Hrvatske na prijedlog ministra nadležnog za znanost i uz prethodnu suglasnost ministra nadležnog za gospodarstvo.

U članku 9. propisano je da Bicro zastupa i predstavlja ravnatelj Bicra, a istog imenuje i razrješava Vlada Republike Hrvatske, na temelju prijedloga Upravnog vijeća.

Izgradnja i korištenje Biocentra ima za cilj osigurati potrebnu infrastrukturu malim i srednjim poduzetnicima (stanarima) na način da Bicro neće ostvarivati nikakve koristi koje proizlaze iz vlasništva nad Biocentrom.

Iz prethodnog je vidljivo da Bicro obavlja aktivnosti od javnog interesa koje je na njega prenijelo Ministarstvo. Iako će Bicro biti vlasnik Biocentra, Bicro neće ostvariti korist koja proizlazi iz tog vlasništva, a samim time neće ostvariti ekonomsku prednost. S obzirom da Bicro neće ostvariti ekonomsku prednost, sredstva za izgradnju Biocentra, u iznosu od 16.376,410 eura financirana od strane IPA-e te iznos od 2.447.585 eura koji osigurava Republika Hrvatska, ne predstavljaju državnu potporu iz članka 3. stavka 1. ZDP-a.

Također, Bicro s obzirom na svoju djelatnost i ustrojstvo niti se ne može smatrati korisnikom državne potpore u smislu članka 2. stavka 2. ZDP-a.

Prema rečenom članku, korisnici državne potpore su pravne i fizičke osobe koje, obavljajući gospodarsku djelatnost, sudjeluju u prometu roba i usluga, a koriste neki od oblika državne potpore.

3.2. Upravljanje

Na temelju Ugovora o utvrđenju poslovnog područja, sklopljenim 16. siječnja 2012. između Bicra, Sveučilišta u Zagrebu i Grada Zagreba (dalje: Ugovorne strane), upravljanje Biocentrom povjereno je trgovačkom društvu Bicro Biocentar, društvo s ograničenom odgovornošću za transfer i komercijalizaciju tehnologije (dalje: Bicro Biocentar d.o.o).

Bicro Biocentar d.o.o. je osnovan na temelju Društvenog ugovora i Ugovora o osnivanju s temeljnim kapitalom u iznosu od 20.000 kuna.

Osnivači Društva su Bicro, Sveučilište u Zagrebu i Grad Zagreb.

Bicro Biocentar d.o.o. će obavljati sljedeće djelatnosti utvrđene spomenutim Ugovorom o utvrđenju poslovnog područja:

– istraživanje i eksperimentalni razvoj na području kemije, biologije i biomedicine;

– proizvodnja biotehnoloških i kemijskih proizvoda;

– ispitivanje i analiza iz područja biotehnologije i kemije;

– usluga održavanja postrojenja;

– tehničko ispitivanje i kontrola;

– računalne (kompjuterske) djelatnosti.

Pritom su aktivnosti Bicro Biocentra d.o.o. podijeljene u pet poslovnih područja i to:

– BIOInfrastruktura – usluga najma uredskog prostora, labaratorijskog prostora i opreme, najam prostorija opće namjene te prateće usluge održavanja i upravljanja objektom,

– BIOInkubacija – savjetodavne usluge vezane uz razvoj poslovanja (procjena tehnološkog potencijala, stanje i analiza tržišta i konkurencije, izrada poslovnog plana) te ostale pomoćne usluge nužne za pokretanje poduzeća,

– BIOTransfer – usluga uključuje razvoj proizvodnog procesa u odgovarajućem regulatornom okruženju za korisnika i njihove proizvode,

– BIOEdukacija – usluga predstavlja pružanje poslovno-tehničke edukacije u svrhu stjecanja specijaliziranih znanja i iskustava

– BIOUmrežavanje – uspostavljanje mreže relevantnih institucija, kompanija i pojedinaca, formiranje baze podataka s informacijama o projektima i tehnološkim rješenjima i tome slično.

Sva navedena područja, odnosno aktivnosti Bicro Biocentra d.o.o. isključivo su namijenjena i u funkciji su pružanja usluga krajnjim korisnicima/stanarima Biocentra.

Upravitelj će sredstva neophodna za upravljanje Biocentrom osigurati naplatom za pružene usluge korisnicima Biocentra te iz naknade koju će osigurati Ugovorne strane. Radi se o 18.885.579 kuna koje će osigurati Ugovorne strane u razdoblju od 2011. do 2017. Nakon tog razdoblja, dakle od 2018. predviđa se da će upravitelj Biocentra, Bicro Biocentar d.o.o., biti u mogućnosti osigurati sredstva za svoj rad isključivo naplatom najamnine i drugih usluga koje će pružati korisnicima Biocentra.

Naime, krajnji korisnici Biocentra plaćat će najam korištenja poslovnih prostora po tržišnoj cijeni.

Iz navedenog proizlazi da Bicro Biocentar d.o.o. neće ostvariti ekonomsku prednost od rečene naknade budući da će se sve koristi i ostvarena dobit od upravljanja Biocentrom usmjeriti na male i srednje poduzetnike, odnosno krajnje korisnike/stanare Biocentra. Stoga naknada koja je predviđena za razdoblje od 2011. do 2017. za obavljanje djelatnosti Bicro Biocentra d.o.o. ne predstavlja državnu potporu iz članka 3. stavka 1. ZDP-a.

To proizlazi i iz točke 3.1.2. Odluke o državnim potporama za istraživanje i razvoj i inovacije, u kojoj je propisano da ako istraživačka organizacija ili posrednik koji se bavi inovacijama na neprofitnoj osnovi, mogu dokazati da su sredstva koja su primili za pružanje određenih usluga prenesena na krajnjeg primatelja, te da posrednik nije imao ekonomsku korist, posrednik se neće smatrati primateljem državne potpore.

Stoga se Bicro Biocentar d.o.o. ne može niti smatrati korisnikom državne potpore u smislu članka 2. stavka 2. ZDP-a.

3.3. Krajnji korisnici/stanari zgrade Biocentra

Krajnji korisnici/stanari Biocentra su mali i srednji poduzetnici, odnosno tzv. »start up« i »spin off« tvrtke nastale na sveučilištima ili drugim istraživačkim institucijama, koji će plaćati najam korištenja poslovnih prostora po tržišnoj cijeni. Tržišna cijena najma predviđena je u iznosu od 60,00 kuna/m2 za poslovni prostor i 90 kuna/m2 za laboratorijski prostor.

Pri maksimalnoj popunjenosti Biocentra očekuje se najmanje 15 malih i srednjih poduzetnika koji će koristiti prostore Biocentra te se očekuje da će maksimalna popunjenost krajnjih korisnika/stanara biti realizirana do kraja 2017.

S obzirom na to da će mali i srednji poduzetnici, krajnji korisnici/stanari Biocentra, plaćati naknadu za korištenje prostora Biocentra po tržišnoj cijeni, ne mogu se smatrati korisnicima državne potpore u smislu članka 2. stavka 2. ZDP-a.

4. ODLUKA VIJEĆA ZA ZAŠTITU TRŽIŠNOG NATJECANJA

Vijeće je na temelju utvrđenog činjeničnog stanja u ovoj upravnoj stvari na 97. sjednici, održanoj 6. veljače 2011., utvrdilo da se prijedlog za financiranje projekta Biocentar ne odnosi na državnu potporu u smislu ZDP-a.

Vijeće svoju odluku obrazlaže kako slijedi:

Državne potpore, u smislu ZDP-a, su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske koja proizlaze iz SSP-a.

Rečeni uvjeti moraju biti kumulativno ispunjeni da bi se sredstva za izgradnju i upravljanje Biocentrom smatrala državnom potporom.

Vijeće je zaključilo da Bicro, unatoč tome što će biti vlasnik Biocentra, neće ostvariti ekonomsku prednost koja proizlazi iz tog vlasništva pa sredstva za izgradnju Biocentra, u iznosu od 16.376,410 eura financirana od strane IPA-e te iznos od 2.447.585 eura koji osigurava Republika Hrvatska, ne predstavljaju državnu potporu iz članka 3. stavka 1. ZDP-a.

Vijeće je, isto tako, sukladno točki 3.1. obrazloženja ovog rješenja, zaključilo da se Bicro, kao javna ustanova i s obzirom na svoju djelatnost i ustrojstvo, ne može smatrati korisnikom potpore iz članka 2. stavka 2. ZDP-a.

Vijeće je zaključilo da Bicro Biocentar d.o.o. neće ostvariti nikakvu ekonomsku prednost od naknade za upravljanje Biocentrom kako je to navedeno u točki 3.2. obrazloženja ovog rješenja. Stoga naknada koja je predviđena za razdoblje od 2011. do 2017. za obavljanje djelatnosti Bicro Biocentra d.o.o. ne odnosi se na državnu potporu iz članka 3. stavka 1. ZDP-a.

To proizlazi i iz točke 3.1.2. Odluke o državnim potporama za istraživanje i razvoj i inovacije, u kojoj je propisano da ako istraživačka organizacija ili posrednik koji se bavi inovacijama na neprofitnoj osnovi, mogu dokazati da sredstva koja su primili za pružanje određenih usluga su prenesena na krajnjeg primatelja, te da posrednik nije imao ekonomsku korist, posrednik se neće smatrati primateljem državne potpore.

Budući da će se sve koristi i ostvarene dobiti od upravljanja Biocentrom usmjeriti na male i srednje poduzetnike, odnosno krajnje korisnike/stanare Biocentra, Bicro Biocentar d.o.o. se ne može smatrati korisnikom državne potpore u smislu članka 2. stavka 2. ZDP-a.

Vijeće je zaključilo da će mali i srednji poduzetnici, koji će biti krajnji korisnici/stanari Biocentra, plaćati naknadu za korištenje prostora Biocentra po tržišnoj cijeni te se ne mogu smatrati korisnikom državne potpore u smislu članka 2. stavka 2. ZDP-a.

Člankom 13. stavkom 4. ZDP-a propisano je da ako se utvrdi da se prijedlog akta kojim se namjerava dodijeliti potpora ne odnosi na potporu koja se u smislu ZDP-a smatra državnom potporom, Agencija donosi rješenje kojim se to utvrđuje.

Stoga je Agencija na temelju odluke Vijeća odlučila kao u točki I. izreke ovog rješenja.

Budući da se rješenja Agencije iz članka 13. ZDP-a, sukladno članku 18. ZDP-a objavljuju u »Narodnim novinama«, odlučeno je kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2011-05/001
Urbroj: 580-09-01/89-2012-013
Zagreb, 6. veljače 2012.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 34/2012-839